Kibuen

A Kibuen egy sivár, azonban életre alkalmas kőzetbolygó volt a Cados-rendszerben.

## **Földrajza**

A Kibuen közepes méretű kőzetbolygó. Magja folyékony vas-szulfid és vas keveréke.

Felszínének nagy része szilárd és sík, így építkezésekre kitűnően alkalmas. A mélyben található víz, ám ércek csak nagyon kis mennyiségben. Légköre nitrogén-oxigén alapú (kb. 75%-22%-3%), a légnyomás nagyjából 112 kPa, a hőmérséklet pedig általában 13 és 48°C között ingadozik. Habár környékén több bolygó is lakható, ez az életre legalkalmasabb. Szárazföldi víztározó aligha található, a legtöbb élőlény szárazságtűrő, és a heti rendszerességű csapadékból szerzi be az élethez szükséges vizet.

Egyetlen holdja a Callestion, melyen a Kibuennel ellentétben található nagyobb összefüggő szárazföldi vízkészlet, így élővilága is sokkal nagyobb. Besorolás alapján bár "hold", gyakran "kisbolygónak" titulálják.

## **Történelme**

Értelmes faj nem őshonos a Kibuenen. A Sith Birodalom idején érkeztek az első telepesek a bolygóra (valószínűleg a Cados bolygóról), akik azonban a kemény környezeti viszonyok miatt képtelenek voltak apró kommunákon kívül terjeszkedni, és néhány évtized után kipusztultak.

### A Köztársaság idején

Az első valódi telepesek végül a Galaktikus Köztársaság idején érkeztek, egyszerre két faj is: a Begiri IV-ről érkező rebarik, akik a felszín alá vájt barlangokban éltek, valamint a feltehetően Cadosról érkező emberek. Egymásról sokáig tudomást sem vettek, azonban a harcias emberek egy xenofób csoportja elhatározta, hogy kiirtja a rebarikat: ez volt a kibueni polgárháború (BBY 753-739). Fejlett technológiájuk révén az emberek előnyből indultak, s noha a rebarik földalatti bázisai megnehezítették a háborút, 6 évvel a háború kitörése után a Kibuent megtisztították az idegenektől.

A helyi kolóniák többször is hanyatlásnak indultak, azonban a környező bolygók minden alkalommal felélesztették őket. Utolsó alkalommal, BBY 174-ben érkezett egy új kommuna, akik végül az egész bolygót hatalmukba kerítették - őket később kibuknak hívták. A kibuk békés természetű emberek voltak, céljuk a világ megismerése volt, tudomány kifejezetten fontos volt számukra. Tudományos akadémiájuk és egyetemeik szektorszerte ismertek voltak, de még a belső vidékeken is biztos állásra számíthatott az, aki a kibueni egyetemeken végzett.

### A Birodalom fennhatósága alatt

A Galaktikus Birodalom első helyi moffja, Ralf Castillon nem kifejezetten foglalkozott a bolygóval. Az első lépéseket meghódítására az új vezető, Drageve nagymoff tette. Csapatokat vont a bolygó köré, majd diplomáciai tárgyalások hosszú sora után egyezmény született a kibuk és a Birodalom között BBY 4-ben: a 0° hosszúsági kör mentén kettéosztották a bolygót: a nyugati félgömb felett a Birodalom, míg a keleti felett a kibuk kaptak hatalmat.

Az évek során azonban a Birodalom egyre inkább átvette a bolygó feletti uralmat: a külső területeken is járőröztek a birodalmi rohamosztahosok, a kibuk évi demokratikus választásain többnyire a DBSZ nyert, majd végül ABY 1-ben végleg összeolvadt a két fél.

## **Gazdaság és politika**

A bolygó kereskedelme szinte teljesen halott, exportcikkek gyakorlatilag nem léteznek, az általános élelmiszerek többsége megtermelhető a bolygón, így csak minimális importra szorul. BBY 4-ben a Birodalommal együtt a Rithun is bevonult, és több próbafúrást is végzett, azonban végül csak egy rövid sávban kezdték el a kitermelést, mely azonban aligha nevezhető kifejezetten nyereségesnek.

A kibuk többsége a DBSZ párttal szimpatizál, azonban a nyugati területeken az RBN dominál. Összességében a bolygó feletti befolyás a DBSZ és az RBN között egyenlő.

### **Építmények**

* RBN pártház - korábbi RBF pártház
* DBSZ pártház
* Rithun 34-es kolónia - Kisebb kitermelés
* Oktatási intézmények

## **Hadviselés**

A Köztársaság utolsó két évszázadában letelepedő kibuk nem tartottak fent állandó sereget vagy flottát, egy bolygóvédelmi pajzson kívül önvédelmi eszközeik sem voltak.

A Birodalom térnyerésével egy kisebb állandó flotta kezdett el állomásozni a bolygó felett, míg a szárazföldön a 17. Hadsereg tartotta fent az általános békét, és természetesen a bolygó védelméért is feleltek. A sereg egyre nagyobb bővítéseket kapott, ahogy a kibu területek felett is egyre nagyobb teret nyertek - BBY 2-ben hivatalosan is a Birodalmi Hadsereg számára szervezték ki az állambiztonságot.

Ahogy a Consortium egyre jelentősebb ellenséggé vált a Birodalom számára, a bolygó stratégiailag fontos területté vált a Mevadan-Kibuen hiperűrútvonal miatt, így Beelen admirális I-es Birodalmi Szektorflottáját helyezték a bolygó fölé.